**ОТЧЕТ НА УПРАВЛЕНИЕТО**

**НА “СНАБДЯВАНЕ И ТЪРГОВИЯ – МО” ЕООД**

**за първо полугодие на 2013 г.**

“Снабдяване и търговия **–** МО” ЕООД е създадено със Заповед на Министъра на отбраната № ОХ 414/05.11.1996 г. с предмет на дейност вътрешна и външна търговия, маркетинг, представителство, посредническа и комисионна дейност и други търговски дейности, незабранени със закон.

Дружеството е вписано с решение № 1/28.12.1996 г. на Софийски градски съд по ф.д.№ 14747/96 г.

С решение 2/19.02.1999 г. на СГС е вписано увеличаване на капитала на дружеството от 50,000.00 /петдесет хиляди/ неденоминирани лева за сметка на печалбата. Вписването е направено, съгласно Заповед на Министъра на отбраната № ОХ 826/02.11.1998 г.

С решение 3/28.07.1999 г. е деноминиран капитала, който става 5,000.00 /пет хиляди/ нови лева, разпределен в 500 /петстотин/ дяла по 10 /десет/ лева всеки един.

С решение № 9/28.09.2004 г. е увеличен капитала на дружеството с непарична вноска от 5,000.00 /пет хиляди/ лева на 137,640.00 /сто тридесет и седем хиляди шестстотин и четиридесет/ лева Увеличението на капитала е със стойността на непарична вноска, внесена от едноличния собственик, а именно – апартамент, находящ се в гр.София, бул.”Цар Освободител” № 8, ет.1 на стойност 132,640.00 /сто тридесет и две хиляди шестстотин и четиридесет / лева

С решение № 10/ 25.03.2005 г. е променен адреса на управление в София, район Център, бул. “Цар Освободител” № 8, ет.1,ап.1.

С решение № 11/ 29.11.2006 г. на основание чл.148, ал.1,т.1 от ТЗ е вписано едновремено увеличение и намаление на капитала на дружеството, в следствие на което капитала на дружеството е в размер на 155,000.00 /сто петдесет и пет хиляди/ лева Намалението на капитала е със стойността на непарична вноска, внесена от едноличния собственик на капитала, а именно- апартамент, находящ се в гр. София, бул. ”Цар Освободител” № 8, ет.1 на стойност 132,640.00 /сто тридесет и две хиляди шестстотин и четиридесет/ лева Увеличението в размер на 150 000 /сто и петдесет хиляди/ лева е за сметка на допълнителните резерви.

С протокол № РД-36-17/06.10.2008 г. на Министъра на отбраната е увеличен капитала на дружеството чрез записване на нови дялове от 155,000.00 /сто петдесет и пет хиляди/ лева на 674,270.00 /шестстотин седемдесет и четири хиляди двеста и седемдесет /лева с непарична вноска от имущество на обща стойност 519,270.00 /петстотин и деветнадесет хиляди двеста и седемдесет/ лева, представляваща собствеността на движими вещи-частна държавна собственост.

С постановление № 140/ 04.06.2009 г. бе създаден Институт по отбрана, в който влиза и бившата ИА „Изпитвания, контрол и измервания на въоръжение, техника и имущества”. С влизането в сила от 10.07.2009 г. на новото щатно разписание се извърши фактическото разделяне между “Снабдяване и търговия **–** МО” ЕООД и ИА „Изпитвания, контрол и измервания на въоръжение, техника и имущества”.

С протокол № РД-36-35/02.11.2011 г. на Министъра на отбраната за управител на дружеството е избран Валентин Василев Симеонов. С удостоверение изх. № 20111207101404 от 07.12.2011 г. е извършено вписването му в Агенцията по вписвания.

С протокол № РД-36-38/11.11.2011г.на Министъра на отбраната бе сменен адреса на управление на дружеството както следва: гр.София, ул.”Искър” № 8, ет.6. Извършено бе намаление на капитала със сумата от 344,299.00 /триста четиридесет и четири хиляди двеста деветдесет и девет/ лева, представляваща непарична вноска - движими вещи-частна държавна собственост, предадени на Института по отбрана, и едновременно увеличение със същата сума за сметка на допълнителните резерви.

Дружеството притежава пълен лиценз за извършване на износ, внос и трансфер на оръжия, определени в Списъка на оръжията, при спазване разпоредбите на действащото законодателство, валиден до 04.03.2016 г. и Разрешение за търговия с взривни вещества, огнестрелни оръжия и боеприпаси на територията на страната от поделения на МО /валидно до 04.08.2016 г./.

Дружеството изготвя финансовите си отчети в съответствие с изискванията на българското законодателство и Националните стандарти за финансови отчети за малки и средни предприятия /НСФО за МСП/ и счетоводната си политика. За нерешени въпроси в НСФО за МСП дружеството избира да прилага политика в съответствие с Международните стандарти за финансови отчети /МСФО/ като направи съответното оповестяване.

Правната рамка за финансова отчетност и базата за представяне на годишните финансови отчети от предприятията в България са определени в Закона за счетоводството. Дружеството отговаря на критериите за малки и средни предприятия, регламентирани в Закона за малките и средни предприятия, а именно:

а/ средната численост на персонала е по-малка от 250 души ;

б/ нетните приходи от продажби за финансовата година е до 15,000,000.00 /петнадесет милиона/ лева;

в/ балансова стойност на активите е до 8,000,000.00 /осем милиона/ лева за годината, приключваща на 31 декември 2012 г.

Отчетният период за изготвяне на финансовия отчет е 01 януари – 30 юни 2013 г. Представена е сравнителна информация и за предходния период. Датата на изготвяне на отчета е 10 юли 2013 г. Финансовият отчет е изготвен в хиляди левове и всички оповестени суми са в хиляди левове, освен ако изрично не е посочено друго.

Финансовият отчет е изготвен въз основа на счетоводното предположение за действащо предприятие. На ръководството на дружеството не са известни обстоятелства, които да поставят под съмнение този принцип.

**СЧЕТОВОДНИ ПОЛИТИКИ**

**1. Общи положения**

Най-значимите счетоводни политики, прилагани при изготвянето на финансовия отчет, са представени по-долу. Счетоводните политики са определени от Управляващия орган на дружеството. Спазвани са принципите на историческа цена и действащо предприятие.

При изготвянето на финансовия отчет са използвани някои счетоводни оценки и допускания. Те се базират на най-пълното познаване на текущите събития и действия от страна на ръководството, но въпреки това реалните резултати могат да бъдат различни от тези оценки и допускания.

**2. Сделки в чуждестранна валута**

Финансовият отчет е изготвен и представен в български левове, която е отчетната валута на дружеството.

Сделките в чуждестранна валута, с изключени на тези за покупка и продажба на чуждестранна валута, се вписват в левове при първоначалното счетоводно отразяване, като към сумата в чуждестранна валута се прилага обменният курс на БНБ към датата на сделката. Закупената чуждестранна валута се оценява по курс на придобиване. Продадената чуждестранна валута се оценява по курс на продажба. Приходите и разходите, които възникват при уреждането на тези сделки, както и от преоценяването на валутни позиции в края на отчетния период, са признати в Отчета за приходите и разходите като “положителни/отрицателни разлики от промяна на валутни курсове”.

На 01 юли 1997 г. в България е въведен Валутен борд. Съгласно него стойността на българския лев е фиксиран в съотношение към еврото 1EUR=1.95583 лева.

**3. Дефиниции и оценка на елементите на ГФО.**

**3.1. Дълготрайните материални и нематериални активи**

С последващите разходи, свързани с отделен ДМА, се коригира балансовата стойност на актива, когато е вероятно предприятието да има икономическа изгода над тази от първоначално оценената стандартна ефективност на съществуващия актив. При подмяна на разграничима част от ДМА, подменената част се отписва, а направеният разход за подмяната или подновяването на частта се отчита като придобиване на отделен актив.

Възприетият стойностен праг на същественост, под който активите, независимо от факта, че са дълготрайни, се отчитат като текущ разход при придобиването им е съгласно чл.50(2) от ЗКПО.

След първоначалното признаване като актив, всеки отделен ДМА се отчита по цена на придобиване, намалена с начислените амортизации и натрупаната загуба от обезценка.

Амортизация се начислява чрез прилагане на линеен метод, като се използва полезния живот на актива, който за дружеството е както следва:

* сгради и съоръжения – 25 години;
* машини и оборудване – 3,33 години;
* автомобили – 4 години;
* компютри и мобилни телефони – 2 години;
* други – 6,67 години.

Избраният праг на същественост в дружеството е 700.00 /седемстотин/ лева

**3.2. Обезценка на активите на дружеството**

Към датата на съставяне на баланса, дружеството преразглежда балансовата стойност на активите си, с цел да се определи, дали има индикации, че стойността на даден актив е обезценена.

Дружеството прави индивидуална преценка за всеки актив и в случаите, когато възстановимата стойност на даден актив е по-ниска от неговата балансова стойност, то последната следва да бъде намалена и сумата се отчита като загуба от обезценка.

Възстановимата стойност е по-високата стойност от нетната продажна цена и стойността в употреба на един актив.

**3.3. Данъци от печалбата**

Текущи данъчни активи и/или пасиви представляват вземания или задължения към бюджета, които се отнасят за текущия период и представляват надвнесен или дължим данък върху печалбата. Те се изчисляват като се прилага текущата данъчна ставка на база облагаемия доход за годината.

Активите и пасивите по отсрочени данъци се оценяват по данъчните ставки, съгласно данъчното законодателство, действащо за периодите, в които се очаква активът да се реализира или пасивът да се уреди. Активите и пасивите по отсрочени данъци се представят компенсирано във финансовия отчет.

Активи по отсрочени данъци се признават до степента, до която е вероятно да има бъдещи данъчни печалби, срещу които активът да се реализира.

Към 31.12.2012 г. дружеството е направило оценка на сумата на очакваните разходи за персонала при настъпване на пенсионна възраст. Общата сума на задълженията включва плащанията при прекратяване на трудовото правоотношение след придобиване на право на пенсия за възраст и стаж, както и поради болест. Предвид размера на провизиите за обезщетения при пенсиониране, сравнен с цената на актюерския труд, изчисленията са направени от сертифициран актюер.

АНАЛИЗ НА ФИНАНСОВОТО СЪСТОЯНИЕ

“Снабдяване и търговия **–** МО” ЕООД е реализирало за първо полугодие на 2013 г. обем продажби в размер на 7,218,676.24 /седем милиона двеста и осемнадесет хиляди шестотин седемдесет и шест лева и 24 ст./ лева с ДДС. Спрямо същия период на предходната година – 43,706,643.14 /четиридесет и три милиона седемстотин и шест хиляди шестстотин четиридесет и три лева и 14 ст./ лева, това е с 36,487,966.90 /тридесет и шест милиона четиристотин осемдесет и седем хиляди деветстотин шестдесет и шест лева и 90 ст./ лева по-малко. Продажбите по видове дейности е както следва: от борсови договори 1,793,178.92 /един милион седемстотин деветдесет и три хиляди сто седемдесет и осем лева и 92 ст./ лева, от продажба на стоки с двойна употреба 5,425,497.32 /пет милиона четиристотин двадесет и пет хиляди четиристотин деветдесет и седем лева и 32 ст./ лева

В изпълнение на чл.1 от Рамково споразумение № УД-12-53/31.10.2011 г. в периода 01.01-30.06.2013 г., отдел „Съхранение и търговска реализация на движими вещи с общо предназначение” към „Снабдяване и търговия-МО” ЕООД, извърши дейности по приемането и съхраняването излишни за Министерство на отбраната и Българската армия движими вещи, както и търговска реализация на същите чрез Стокова борса.

През посочения период отдела имаше за задача не само освобождаване на БА и МО от излишно имущество, но и Генериране на приходи за Министерството на отбраната при оптимално съотношение с разходите за постигането им, съблюдавайки основни принципи на работа – законосъобразност, целесъобразност, добро финансово управление, прозрачност и проследимост.

Приетите за съхранение в регионалните структури на Дружеството имущества, основно се реализират чрез продажба на търг и чрез „Софийска стокова борса” АД.

До началото на м. май. 2013 г., на основание чл.60д, т.3 от ЗОВС, от структурите от БА и МО беше преустановено сдаването на излишни за Министерство на отбраната и Българската армия движими вещи, които са снети от употреба в районите за съхранение на „Снабдяване и търговия-МО” ЕООД. След тази дата на основание утвърден „График за сдаване/приемане на отбранителни продукти за реализация от „Снабдяване и търговия-МО” ЕООД № 21-26-266/30.04.2013 г., се възстанови приемането на излишни имущества.

За реализация на движимите вещи през отчетния период, от отдела бяха разработени ***258 бр.*** комисионни договори/допълнителни споразумения с ***265 бр***. спецификации и сключени ***166 бр.*** борсови договора. От комисионните договори/допълнителните споразумения ***26 бр***. са продадени на 100% и при ***239 бр***. има частична продажба.

Като резултат от извършените продажби на излишни имущества, реализираните приходи в бюджета на МО възлизат на ***1,793,178.92*** /един милион седемстотин деветдесет и три хиляди сто седемдесет и осем лева и 92 ст./ лева

По видове материални средства, извършените продажби са съгласно долната таблица:

|  |  |  |
| --- | --- | --- |
| **Група МС** | **Наименование на МС** | **Изписани в разход (номенклатури) бр.** |
| 01 | Инженерна техника и имущество | 227 |
| 03 | Вещево имущество | 581 |
| 04 | Вещева техника | 20 |
| 05 | Продоволствано имущество и техника | 362 |
| 06 | КЕИмущество | 171 |
| 07 | Противопожарно имущество | 26 |
| 08 | Строителни материали | 480 |
| 09 | ГСМ техника и имущество | 116 |
| 10 | Учебно технически средства | 19 |
| 11 | Св. техника и имущество | 728 |
| 13 | ВВС техника и имущество | 5 |
| 14 | ТРТ и имущество | 33 |
| 15 | Машини и съоръжения | 96 |
| 16 | Ремаркета и фургони | 42 |
| 17 | Медицинска техника и имущество | 284 |
| 18 | Инструменти и приспособления | 322 |
|  |  |  |
| 19 | Автомобилна техника | 313 |
| 20 | Химическа техника и имущество | 10 |
| 21 | Общоразходни материали | 50 |
| 24 | Скрап | 280 |
| АМЧ, БТТ | Артилерииска материална част и бронирана б.т. | 56 |
| БТТ | Бронирана бойна техника | 21 |
| Рез. части | Резервни части за АТ, БТТ, Зен.р, РЛС | 3044 |
| Други |  | 50 |

През същия период, безвъзмездно са предоставени или има прехвърляне правото на собственост, техника и имущества по ***55 бр***. министерски заповеди, като с тях безвъзмездно са предоставени ***56 бр***. техника, ***18 бр.*** музейни експонати (в т.ч. ***3 бр***. самолети МИГ-21), ***51 бр.*** легендировачна техника и движими вещи на обща балансова стойност ***5,107,933.14*** /пет милиона сто и седем хиляди деветстотин тридесет и три лева и 14 ст./ ***лева*** Част от техниката и имуществата са предоставени на министерства и ведомства. Друга, по-голяма част, е предоставена на области, общини, кметства, социални домове, училища и др. искатели.

Имайки предвид, че за същия период през 2012 г., ***балансовата стойност*** на безвъзмездно предоставената техника и имущества е увеличена с ***4,658,041.92 /четири милиона шестстотин петдесет и осем хиляди и четиридесет и един лева и 92 ст./*** ***лева***!!!, при тяхната евентуална реализация чрез „Софийска стокова борса”АД, финансовите приходи в бюджета на МО биха били увеличени поне неколкократно!!

През периода са изготвени и изпратени до директора на дирекция „Финанси” МО ***65 бр.*** проектозадания за оценка/преоценка на движими вещи с общо предназначение, като е акцентирано върху номенклатури, съхранявани в райони, включени в утвърдените от министъра на отбраната графици за разпореждане с имоти през 2013 г.

От дирекция „Финанси” МО бяха получени в отдела общо ***33 бр.***, утвърдени от постоянния секретар на отбраната, протоколи за оценка/преоценка на движими вещи, които послужиха за основа при формирането на спецификации за тяхната продажба чрез „Софийска стокова борса”АД.

В началото на месец април е изготвен и изпратен в дирекция „Финанси” МО „Списък на материалните ресурси, които не са реализирани през първото тримесечие поради липса на търговски интерес и подлежащи на бракуване”. Той включва имущества, съхранявани в РЛС-Пловдив и РЛС-Разград.

През отчетния период продължиха посегателствата над съхраняваните материални средства. Само за първите 6 месеца на годината бяха извършени ***21 бр.*** кражби и ***4 бр.*** опити за кражба. За същите има издадени ***17 бр.*** заповеди за инвентаризация и има изготвени ***само 4 бр. протоколи***!! Това забавяне на инвентаризациите, създава предпоставка за отказ на районните прокуратури от наказателно преследване на виновните лица и лишаване на МО от възможността за възстановяване на понесените загуби.

През отчетния период дейността на отдела ,,Външнотърговска и комисионна дейност със стоки с двойна употреба” е в съответствие с изпълнение на задълженията, поети от дружеството, посочени в Рамково споразумение № УД-12-53/31.10.2011 г. и Договор № УД-12-42/31.10.2012 г., а именно:

1.Търговска реализация на излишните стоки с двойна употреба по реда на Наредбата за условията и реда за осъществяване на дейностите, свързани с оръжията, боеприпасите, взривните вещества и пиротехническите изделия /ОБВВПИ/ и контрола над тях във и от въоръжените сили на Република България;

2.Търговска реализация на излишните движими вещи от ,,Списък на излишните ОБВВПИ към 31.01.2013 г.” с рег. № 30-17-88/06.03.2013 г.;

3.Организация изпълнението на утвърдените от Министъра на отбраната комисионни договори за реализация на въоръжение, боеприпаси, бойна и специална техника и имущества;

4.Изготвяне на писма-заявки за оценка на излишните ОБВВПИ до дирекция ,,Финанси” и Председателя на Постоянната експертна комисия, съгласно проявения търговски интерес от фирмите.

За търговска реализация на излишни движими вещи през отчетния период, бяха разработени и утвърдени, а заплатени 20 бр. ( плюс седем броя договори от 2012 г.). Само от продажбата през първото полугодие, отдел „Вътрешнотърговска и комисионна дейност със стоки с двойна употреба” има внесени в бюджета на МО 5,425,497.32 /пет милиона четиристотин двадесет и пет хиляди четиристотин деветдесет и седем лева и 32 ст./ лева

В сравнение с първото шестмесечие на 2012 г., посочената сума е значително намалена поради факта, че дружеството е комисионер на Министерството на отбраната и търговската реализация в различните периоди е зависима от наличните номенклатури, обявени в Списъка на излишните ОБВВПИ, а така също и от проявения търговски интерес. Друга причина за това е и проведената в края на 2011 г. и финализирана в началота на 2012 г. тръжна процедура за продажба на 6 бр. вертолети МИ-17, за които беше постигната много висока цена- над 27,000,000.00 /двадесет и седем милиона/ лева с ДДС.

През щестмесечието са изготвени и изпратени до директора на дирекция „Финанси” МО проектозадания за оценка (потвърждаване) на стоки с двойна употреба, като е акцентирано върху номенклатури, представляващи търговски интерес за фирмите.

Затруднена е работата на Постоянната експертна комисия. Само за първите шест месеца на годината, от подадени номенклатури за оценка (потвърждаване), към момента има само осемнадесет протокола. Това не позволява да бъдат реализирани своевременно излишните имущества с възможна двойна употреба и да се освободят войсковите райони.

Приходите от дейността на „Снабдяване и търговия-МО” ЕООД за първото полугодие на 2013 г. са в размер на 1,401,000.00 /един милион четиристотин и една хиляди / лева, при реализирани такива в размер на 4,771,000.00 /четири милиона седемстотин седемдесет и една хиляди / лева за същия период на предходната година. В структурно изражение 88.79% представляват нетни приходи от продажби за първо полугодие на 2013 г., срещу 97.00% за същия период на предходната година.

* Относителните дялове на отделните видове приходи, отнесени към общия размер на нетните приходите за първо полугодие на 2013г., са както следва: 21.53 % приходи от основната дейност-комисионерство;
* 74.40% или 925,500.00 /деветстотин двадесет и пет хиляди и петстотин/ лева получено възнаграждение, съгласно рамково споразумение № УД-12-53/31.10.11 г;
* 4.07% приходи от комисионни възнаграждения по сделки от продажба на движими вещи.

За първо полугодие на 2013 г., дружеството е направило общо разходи в размер на 1,117,000.00 /един милион сто и седемнадесет хиляди/ лева, при всичко разходи за същия период на предходната година в размер на 1,247,000.00 /един милион двеста четиридесет и седем хиляди/ лева

В общата структура на разходите за 2013 г., разходите за дейността са 1,116,000.00 /един милион сто и шестнадесет хиляди / лева или 99.91% от общите разходи. За същия период на 2012 г., те са 1,246,000.00 /един милион двеста четиридесет и шест хиляди/ лева или 99.92%. Финансовите разходи за 2013 г. са в размер общо на 1,000.00 /хиляда / лева или 0.09 % от общите, при 0.08% за 2012 г.

Формираният финансов резултат на “Снабдяване и търговия – МО” ЕООД за полугодието на 2013 г. е счетоводна печалба в размер на 284,000.00 /двеста осемдесет и четири хиляди / лева срещу 3,524,000.00 /три милиона петстотин двадесет и четири хиляди/ лева за същия период на 2012 г.

Към 30.06.2013 г. дружеството разполага с дълготрайни материални активи с отчетна стойност 592,000.00 /петстотин деветдесет и две хиляди/ лева срещу 645,000.00 /шестстотин четиридесет и пет хиляди/ лева към 30.06.2012 г. Намалението е в резултат на начислените амортизации за годината, както и на безвъзмездно предоставяне на Института по отбрана апарат за устойчивост на ходила на стойност 11,039.22 /единадесет хиляди и тридесет и девет лева и 22 ст./ лева

Нематериалните активи се отчитат по цена на придобиване, намалена с натрупаната амортизация и натрупаните загуби от обезценка. Амортизацията се начислява на база линейния метод на амортизация за очаквания срок на полезен живот на актива.

Дълготрайните материални и нематериални активи се амортизират, като последователно се прилага линейният метод на амортизация и е прието данъчно признатите разходи за амортизация да не превишават счетоводните разходи за амортизация. Методът не е променян, в сравнение с този, през предходните години.

Към 30.06.2013 г. дружеството разполага с краткотрайни активи в размер на 3,847,000.00 /три милиона осемстотин четиридесет и седем хиляди/ лева при 5,965,000.00 /пет милиона деветстотин шестдесет и пет хиляди/ лева за същия период на 2012 г. Видовете краткотрайни активи са, както следва:

**Краткотрайни активи /в хиляди лева/**

|  |  |  |
| --- | --- | --- |
| Краткотрайни активи | 2013 | 2012 |
| Краткотрайни мат. активи | 1 | 73 |
| Краткосрочни вземания | 430 | 3,988 |
| Парични средства | 3,396 | 1,889 |
| Разходи за бъдещи периоди | 20 | 15 |

Сравнителният анализ показва увеличение на паричните средства в резултат на постъпилите депозити по проведени търгове, както и реализирани договори в края на отчетния период, средствата от които ще бъдат преведени в началото на м.юли 2013 г. Краткосрочните вземания са с текущ характер и са формирани от подписаните комисионни договори с Министерство на отбраната, съгласно които плащането на комисионните възнаграждения и услугата се извършва за период до 90 дни. Другите вземания са формирани от установени липси на материално отговорно лице, срещу което е заведено дело, както и от авансово внесен данък върху печалбата. Вземанията са представени по стойността им при възникване и са краткосрочни. Не е отчитана обезценка, тъй като дружеството счита, че ще ги реализира в размера, посочен в баланса.

В разходите за бъдещи периоди, голяма част представляват такса за лицензии на дружеството, застраховки, абонаменти за 2013 г. и други.

Задълженията на “Снабдяване и търговия **–** МО” ЕООД са 1,215,000.00 /един милион двеста и петнадесет хиляди/ лева при 1,000,000.00 /един милион / лева за същия период на предходната година, като от тях:

**Задължения /в хиляди лева/**

|  |  |  |
| --- | --- | --- |
| Задължения | 2013 | 2012 |
| Към доставчици | 593 | 42 |
| Получени аванси | - | - |
| Към персонала | 80 | 115 |
| Към осигурителни предпр. | 59 | 69 |
| Данъчни задължения | 19 | 42 |
| Др.краткосрочни задължения | 464 | 732 |

Анализът на данните показва, че задълженията към доставчици са се увеличили. Плащането е по един договор, реализиран в края на месец юни, а превода към министерство на отбраната ще се извърши в началото на м.юли 2013г. Задълженията към персонала са формирани от начислени неползвани отпуски на персонала. Данъчните задължения са формирани от начислено ДДС за м. юни 2013г.,платено в началото на месец юли и данъци при източника, които съгласно промените в ЗКПО, се начисляват месечно, а се изплащат в края на текущата година. Други краткосрочни задължения са формирани от преведени от клиенти депозити по търгове, както и заплатите на персонала, които се превеждат по карти.

Дружеството изпълнява бизнес програмата си.

Парични средства, вземания и задължения в чуждестранна валута се отчитат текущо при първоначалното им признаване по цената на възникването им в лева, по официалния обменен курс за деня на сделката (обявения фиксинг на Българска Народна Банка). Към края на всеки отчетен период финансовите активи и пасиви, които са деноминирани в чужда валута, се транслират в лева по курса към датата на баланса.

Няма концентрации на кредитен риск. Излагането на дружеството на кредитен риск се намалява от изискването клиентите да заплащат сделките авансово /или чрез LC/.

Формата за съставните части на финансовият отчет е двустранна. Статиите в съответните раздели са подредени по значимост. Сумите по статиите, които са отрицателни величини, са посочени в скоби. Съдържанието на отчета за приходите и разходите е с класификация на приходите и разходите по видове.

**Основни финансови показатели**

За стабилното финансово състояние на Дружеството, цялостна представа се добива от показателите, характеризиращи това. Коефициентите за рентабилност, ефективност, ликвидност и платежоспособност, финансова автономност и задлъжнялост, капиталови ресурси характеризират специфичните особености в развитието на „Снабдяване и търговия-МО” ЕООД през първото полугодие на 2013 г.

Основните показатели за финансово-счетоводен анализ за полугодието на 2013 г., сравнени със същия период на предходната година, са както следва:

**Коефициент на рентабилност**

|  |  |  |
| --- | --- | --- |
| **Коефициент на рентабилност** | **2013** | 2012 |
| Приходи от продажби | 0.228 | 0.761 |
| Собствен капитал | 0.087 | 0.628 |
| Пасиви | 0.235 | 3.461 |
| Капитализация на активите | 0.063 | 0.532 |

Коефициентите на рентабилност за двата периода са положителни величини, тъй като финансовия резултат е печалба и показват възвръщаемостта на капитала на дружеството. За първото шестмесечие на 2013 г. е налице значително по-малка печалба от тази за предходната година, поради което коефициентите са по-ниски и показват колко лева е печалбата, получена от един лев приход, на един лев реален актив и т.н.

**Коефициент на ликвидност**

|  |  |  |
| --- | --- | --- |
| **Коефициент на ликвидност** | **2013** | 2012 |
| Обща | 3.133 | 5.935 |
| Бърза | 3.149 | 5.877 |
| Незабавна | 2.814 | 1.856 |
| Абсолютна | 2.814 | 1.856 |

Коефициента за ликвидност превишава единица, което означава, че дружеството разполага с краткотрайни активи, които са повече от задълженията му към балансовата дата. Тоест, степента на риска дружеството да изпадне в състояние на невъзможност да посрещне задълженията си, е твърде малка.

**Коефициент на финансова автономност** За първото полугодие на 2013 г. този показател е 2.682 при 5.505 за същия период на 2012 г. Показателят за финансова автономност за 2013 г. показва степента на финансова независимост на дружеството от ползването на чужди средства. Собственият капитал на дружеството към 30.06.2013 г. е формиран от: основен капитал – 674,000.00 /шестстотин седемдесет и четири хиляди/ лева, целеви резерви – 2,280,000.00 /два милиона двеста и осемдесет хиляди лева/ лева и печалба за първо полугодието на 2013 г. – 284,000.00 /двеста осемдесет и четири хиляди лева/ лева. Спрямо същия период на предходната година, е налице намаление на този показател.

**Коефициент на ефективност:** На приходите 0.797 при 0.261 за 2012 г. На разходите 1.254 при 3.825 за 2012 г.

Показателите за ефективност характеризират съотношението на приходите и разходите. От получените данни се наблюдава намаление на първо полугодие на 2013 г. с 2.571 по-малко приходи на 1 лев разходи, спрямо 2012 г. Реципрочният му показател сочи колко разходи са направени срещу един лев приходи, в случая имаме увеличение с 0.536 на разходите на един лев приходи.

**Предвиждано развитие на „Снабдяване и търговия - МО” ЕООД**

Ръководството няма планове или намерения, които да предвиждат съществено ограничение на мащабите на дейността и/или преобразуване в прогнозируемо бъдеще в период, минимум до една година на Дружеството, от датата на съставяне на финансовия отчет.

В допълнение, потвърждаваме, че извършихме анализ и оценка на икономическата среда, в която се развива дейността на Дружеството, във връзка с финансовата криза и икономическия спад в стопанския живот на страната. Едноличният собственник на капитала, в лицето на Министерство на отбраната, не е декларирал пред ръководството на Дружеството намерение за преструктуриране на дейността на дружеството през 2013 г. Планираме през 2013 г. Дружеството да запази обхвата на дейноста, доколко е възможно в рамки, близки до одобрен от нас бюджет. Не очакваме и не планираме прекратяване на експлотацията на активите на Дружеството.

**Органи на управление**

„Снабдяване и търговия-МО” ЕООД се управлява от Валентин Симеонов-управител.

Едноличният собственик на капитала –Министерство на отбраната на Р.България, е назначил и контрольор- Евгени Ананиев.

През първото полугодие на 2013 г. срещу Ръководния състав не са налагани административни наказания.

**Структура на „Снабдяване и търговия – МО” ЕООД**

„Снабдяване и търговия – МО” ЕООД няма регистрирани клонове, офиси и представителства, обособени на самостоятелен баланс. Звената на Дружеството са разположени на територията на Р.България.Управлението на Дружеството е в гр.София, ул. „Искър” № 8.

Създадени са и са утвърдени процедури за функционални и административни взаимоотношения между отделните звена.

Персоналът в дружеството към 30.06.2013 г. наброява 107 служители. По образователен ценз, основно, са работещите със средно и висше образование. Ръководните и възловите места се заемат от хора с висше образование.

**Отговорности на ръководството**

Според българското законодателство, ръководството следва да изготвя финансов отчет за всяка финансова година и междинни – за всяко тримесечие, които да дават вярна и честна представа за състоянието на дружеството към края на отчетните периоди и неговите финансови резултати. Ръководството е изготвило приложения тук финансов отчет в съответствие с Националните стандарти за финансови отчети за малки и средни предприятия.

Ръководството потвърждава, че е прилагало последователно адекватна счетоводна политика и че при изготвянето на финансовите отчети към 30 юни 2013 г. е спазен принципът на предпазливостта при оценката на активите, пасивите, приходите и разходите.

Ръководството също така потвърждава, че финансовите отчети са изготвени на принципа на действащото предприятие.

Ръководството е отговорно за коректното водене на счетоводните регистри, за целесъобразното управление на активите и за предприемането на необходимите мерки за избягването и откриването на евентуални злоупотреби и други нередности.

Гл. счетоводител: Управител:

Ж. Стойчева В.Симеонов

10.07.2013 г.

Гр.София